***J e g y z ő k ö n y v***

**Készült:** Máriakálnok Község Önkormányzata Képviselő-testületének **2014. április 30-án** 17.00 órai kezdettel – Máriakálnok, Rákóczi út 6. szám alatt - megtartott nyilvános üléséről.

**Jelen vannak:**

Dr. Tóásóné Gáspár Emma ***polgármester***, Ruzsa István János ***alpolgármester***, Bencsik Tibor, Frauhammer József, Giczi László, Hochleitnerné Lakner Ágnes Márta, Komka Tamás István ***képviselők***; Hammerl Frigyesné ***Szociális Bizottság külső tagja***; dr. Kránitz Péter ***jegyző;*** Nagy Tiborné ***jegyzőkönyvvezető.***

A polgármester a jelenléti ív alapján megállapítja, hogy a Képviselő-testület 7 tagja *közül 7* fő megjelent, így ***az ülés határozatképes***, azt megnyitja. A polgármester javaslatot tesz a **napirendre** az alábbiak szerint:

1. **A 2013. évi zárszámadás elfogadása**

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatot hozza:*

**22/2014.(IV.30.) határozat**

Máriakálnok Község Önkormányzatának Képviselő-testülete a 2014. április 30-i ülésének napirendjét az alábbiak szerint fogadja el:

1. A 2013. évi zárszámadás elfogadása

**NAPIRENDI PONTOK MEGTÁRGYALÁSA**

**1. A 2013. évi zárszámadás elfogadása**

**Dr. Tóásóné Gáspár Emma polgármester**: A képviselő-testület a meghívóban kiküldött napirendet megkapta. Az előterjesztés első oldalán, a lap alján fölfele a második mondatban szeretnék egy változtatást kérni, a jegyző úrral és az előkészítés készítőjével is megbeszéltem. A mondat úgy szól, hogy az Önkormányzat feladatellátás tárgyi és személyi feltételei részben felelnek meg a követelményeknek. Ez hibás mondat, a „részben” véletlenül került bele, az önkormányzat tárgyi és személyi feltételei teljes egészében megfelelnek a követelményeknek. A bekezdés utolsó felében, hogy létszámcsökkentésre nincs lehetőség, nem is akarunk létszámcsökkentést, hiszen minimális létszámmal dolgozik az önkormányzatunk. Aki az előterjesztést megkapta, olvashatta, hogy ez a 2013 év végi pénzkészlet, azokkal a támogatásokkal csökkentett állományt mutatja, amely pályázatok elszámolása még függőben volt, illetve a kifizetésére vártunk. Mára már a játszótér pályázati támogatásának összegét megkaptuk, a Kultúrház támogatási összege megérkezett, jelen pillanatban a Szigetköz Múzeum és az I. Világháborús emlékmű felújítása van folyamatban. A kifizetési kérelmet most készítem, a beadási határideje május 31. és attól kezdve várhatjuk az ellenőrzéseket és a pénzt. Azok az adózók, akik megkapták az értesítést arról, hogy az adóhátralékukat inkasszóval fogjuk végrehajtani, egy részük jelentkezett részletfizetési kedvezményért, a másik részüknek folyamatban van az ügye. Az Országgyűlési választásokkal kapcsolatban szeretném megköszönni jegyző úrnak és a hivatal dolgozóinak azt a szorgalmas munkát, amit végeztek, hogy zökkenőmentesen, minden igényt kielégítve Máriakálnokon a választások megvalósultak és a választások tisztaságához a településen kétség sem fér. Akinek az elhangzottakkal vagy az előterjesztéssel kapcsolatban kérdése van, tegye fel jegyző úrral igyekszünk válaszolni minden egyes felvetésre.

**Dr. Tóásóné Gáspár Emma polgármester**: Aki a rendelet tervezettel egyetért, kérem, hogy kézfelemeléssel jelezze.

**Máriakálnok Község Önkormányzatának Képviselő-testülete az önkormányzat 2013. évi zárszámadásáról szóló 6/2014.(V.14.) önkormányzati rendeletét 7 igen (egyhangú) szavazattal megalkotta.**

Egyéb napirendi pont nem volt, így a polgármester az ülést **17.15 órakor** bezárta.

|  |  |
| --- | --- |
| Kmf. | |
| Dr. Tóásóné Gáspár Emma | dr. Kránitz Péter |
| polgármester | jegyző |